VSA, VK, Frankryk loods missielaanval op SiriëMissiele tref Damaskus (14 April 2018) Foto: AP Photo/Hassan Ammar Amerika en sy bondgenote, Frankryk en die Verenigde Koninkryk, se missiele het Sirië Saterdag getref om Basjar al-Assad se regering te straf oor ŉ beweerde chemiese aanval op siviele burgers en die regering te ontmoedig om weer dié verbode wapens te gebruik. Altesaam 105 missiele is na Sirië gestuur (85 van die VSA, 12 van Frankryk en agt van die Verenigde Koninkryk). Pres. Donald Trump het vroeër op Twitter dit ŉ “perfekte trefskoot” genoem. “Mission accomplished!” het hy bygevoeg. Sirië se bondgenote, Rusland en Iran, het die VSA, Brittanje en Frankryk se optrede as ŉ “militêre misdaad” beskryf en gewaarsku dat dit die humanitêre krisis kan vererger ná jarelange burgeroorlog. Die Verenigde Nasies se veiligheidsraad sal Saterdag vergader, op versoek van Moskou. “Goeie siele sal nie verneder word nie,” het Assad gesê, terwyl honderde Siriërs in Damaskus, die hoofstad, vergader het. Hulle het oorwinningstekens gewys en vlae rondgeswaai ná die uur lange spervuur wat Vrydagaand geloods is (vroeg Saterdag in Sirië). Die missiele is van oorlogskepe in die Mediterreense See afgevuur. Beamptes van die Pentagon, wat anoniem wou bly, het gesê Sirië se lugverdediging was ondoeltreffend. Die missiele het die hartjie van Assad se program, om chemiese wapens te ontwikkel en te vervaardig, geteiken. Genl. Joseph Dunford, hoof van die Amerikaanse weermag, het gesê die missiele het eerste ŉ wetenskapnavorsingsentrum in die hartjie van Damaskus getref waar Sirië navorsing, ontwikkeling, vervaardiging en toetsing gedoen het van chemiese en biologiese oorlogvoeringstegnologie. Die tweede teiken was ŉ stoorplek wes van Homs, waar chemiese wapens gestoor word. Die derde teiken was ŉ stoorplek en belangrike beheerpunt, ook wes van Homs, waar chemiese wapens gehou is. ŉ Internasionale waghondgroep teen chemiese oorlogvoering het gesê sy sending in Douma, waar ŉ giftige gas glo op 7 April gebruik is en meer as 40 persone gesterf het, gaan soos beplan voort. Dit het aanleiding gegee tot die Westerse bondgenote om hul aanval teen Sirië te loods. Sirië ontken die beskuldiging. Frankryk se minister van buitelandse sake het egter gesê daar bestaan “geen twyfel nie” dat die Assad-regering verantwoordelik was. Hy het gewaarsku dat daar nog aanvalle kan wees as chemiese wapens weer gebruik word. Theresa May, Britse eerste minister, het uit Londen gesê die Weste het “alle moontlike” diplomatieke opsies probeer om Assad te verhoed om chemiese wapens te gebruik. Emmanuel Macron, president van Frankryk, het gesê een van die teikens was die Siriese regering se “klandestiene chemiese arsenaal”. Die Siriese regering het herhaaldelik ontken dat hy enige verbode wapens gebruik het.